**REGULAMENTUL DE ORGANIZARE ŞI FUNCŢIONARE A şcolii doctorale de Teologie**

**din Cadrul IOSUD-UAIC, Iaşi**

**Lista responsabililor cu elaborarea, verificarea și aprobarea ediției sau, după caz, a reviziei în cadrul ediției informației documentate[[1]](#footnote-1):**

|  |  |  |  |  |  |
| --- | --- | --- | --- | --- | --- |
|  | **Elemente privind responsabilii/operațiunea** | **Numele și prenumele/ Funcția** | **Compartiment** | **Data** | **Semnătura** |
|  | **1** | **2** | **3** | **4** | **5** |
| 1.1. | Elaborat | Prof.univ.dr.pr. Viorel SAVA/ Director al CSD de Teologie | Şcoala Doctorală de Teologie | 29.07.2024 |  |
| 1.2. | Verificat (avizarea conținutului) |  |  |  |  |
| 1.3. | Aviz conformitate cu Procedură de sistemprivind inițierea, elaborarea, aprobarea, difuzarea, retragerea și arhivarea informațiilor documentate (regulamente, metodologii sau a altor documente asimilate) din cadrul Universității „Alexandru Ioan Cuza” din Iași |  | Biroul Managementul Calității |  |  |
| 1.4 | **Avizat**  |  | **CSUD UAIC** |  |
| 1.5 | Aprobat  |  | Biroul Executiv al Consiliului de Administrație |  |
| 1.6 | Aprobat  |  | Consiliul de Administrație |  |
| 1.7 | Aprobat  |  | Senatul Universității |  |
| 1.8 | Arhivare original |  | Compartiment inițiator |  |

CUPRINS

[**CAPITOLUL I. DISPOZIȚII GENERALE** 4](#_Toc173169597)

[**CAPITOLUL II. DOCUMENTE DE REFERINȚĂ** 4](#_Toc173169598)

[**CAPITOLUL III. STRUCTURA ŞI ORGANIZAREA** 5](#_Toc173169599)

[III.1. Consiliul școlii doctorale de Teologie 6](#_Toc173169600)

[III.2. Programul de studii universitare de doctorat 7](#_Toc173169601)

[III.3. Programul de pregĂtire bazat pe studii universitare avansate-PPUA 8](#_Toc173169602)

[III.4. Programul de cercetare ŞtiinŢificĂ-PCS 9](#_Toc173169603)

[III.5. Drepturile şi obligaţiile conducătorului de doctorat 9](#_Toc173169604)

[III.6. Drepturile şi obligaţiile studentului-doctorand 10](#_Toc173169605)

[III.7. Admiterea la studii universitare de doctorat 12](#_Toc173169606)

[III.8. Elaborarea şi susţinerea tezei de doctorat 13](#_Toc173169607)

[III.9. Criterii, standarde minimale si indicatori de performanta pentru admiterea si mentinerea calitatii de membru al SDT 17](#_Toc173169608)

[III.10. Normarea activitatilor desfasurate in cadrul SDT 18](#_Toc173169609)

[III.11. Monitorizarea studiilor unversitare de doctorat si evaluarea activitatii conducatorilor de doctorat 18](#_Toc173169610)

[**CAPITOLUL IV. DISPOZIȚII FINALE** 18](#_Toc173169611)

# **CAPITOLUL I. DISPOZIȚII GENERALE**

**Art. 1.** Regulamentul Şcolii Doctorale de Teologie stabileşte procedura de organizare şi desfăşurare a programului de studii universitare de doctorat în domeniul Teologie.

**Art. 2.** Şcoala Doctorală de Teologie, având acronimul SDT, funcţionează în cadrul Facultăţii de Teologie Ortodoxă a Universităţii «Alexandru Ioan Cuza» din Iaşi şi este subordonată, din punct de vedere funcţional, Consiliului pentru studiile universitare de doctorat şi, din punct de vedere administrativ, conducerii Facultăţii.

**Art. 3.** Din SDT fac parte conducătorii de doctorat din cadrul Facultăţii, care au obţinut abilitarea, ca membri de drept, alţi profesori şi cercetători, implicaţi în activităţi didactice şi de cercetare, din universitate, şi studenţii doctoranzi. În cadrul SDT pot desfăşura temporar activitate didactică şi de cercetare şi profesori asociaţi/invitaţi, abilitaţi să conducă doctorate în alte instituţii academice partenere din ţară şi străinătate.

**Art. 4.** SDT poate forma consorţii cu alte Şcoli doctorale de prestigiu din ţară şi străinătate sau poate participa la astfel de consorţii, cu acordul Senatului Universităţii, în vederea creşterii performanţelor în activitatea de cercetare şi asigurarea mobilităţilor conducătorilor de doctorat şi doctoranzilor.

# **CAPITOLUL II. DOCUMENTE DE REFERINȚĂ**

**Art. 5.** Prezentul regulament a fost alcătuit în baza următoarelor documente:

1) Legea nr. 199/2023 a învățământului superior, cu modificările şi completările ulterioare;

2) Legea nr. 206/2004 privind buna conduită în cercetarea ştiinţifică, dezvoltarea tehnologică şi inovare, cu modificările şi completările ulterioare;

3) OM 3.020/08.01.2024 pentru aprobarea Regulamentului-cadru privind studiile universitare de doctorat;

4) OM 3.693/01.02.2024 pentru aprobarea Metodologiei-cadru privind organizarea admiterii în învățământul superior în ciclurile de studii universitare de scurtă durată, de licență, de master și de doctorat;

5) ORDIN Nr. 4621/2020 din 23 iunie 2020 al Ministrului educaţiei şi cercetării pentru aprobarea Regulamentului de organizare şi funcţionare a Consiliului National de Atestare a Titlurilor, Diplomelor si Certificatelor Universitare (CNATDCU) si REGULAMENT din 23 iunie 2020 de organizare si functionare a Consiliului National de Atestare a Titlurilor, Diplomelor şi Certificatelor Universitare;

6) Ordinul Ministrului Educaţiei Naţionale nr. 5110 din 17 septembrie 2018 privind aprobarea standardelor naţionale minimale pentru acordarea titlului de doctor;

7) Ordinul Ministrului Educaţiei Naţionale nr. 3131/2018 din 30 ianuarie 2018 privind includerea în planurile de învăţământ, pentru toate programele de studii universitare organizate în instituţiile de învăţământ superior din sistemul naţional de învăţământ a cursurilor de etică şi integritate academică;

8) Regulamentul de organizare şi funcţionare al Consiliului Naţional de Atestare a Titlurilor, Diplomelor şi Certificatelor Universitare, aprobat prin OM 3482/2016;

9) Regulament (UE) nr. 679 din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor);

10) Carta Universităţii „Alexandru Ioan Cuza” din Iaşi;

11) Regulamentul instituțional de organizare și funcționare a studiilor universitare de doctorat al UAIC;

12) Codul de etică şi deontologie universitară al UAIC;

13) Regulamentul privind organizarea şi desfăşurarea admiterii în ciclul de studii universitare de doctorat CSUD-IOSUD-UAIC;

14) Protocolul cu privire la predarea disciplinei religie – cultul ortodox în învățământul preuniversitar și la organizarea învățământului teologic ortodox preuniversitar şi universitar, încheiat între Ministerul Educației Naționale (nr. 9217/29.05.2014), Patriarhia Română (nr. 5120/29.05.2014) și Secretariatul de Stat pentru Culte (nr. C-927/30.05.2014);

15) Hotărârea Sfântului Sinod nr. 8728 / 29 septembrie 2022 privind metodologia admiterii la studiile de doctorat în Teologie.

# **CAPITOLUL III. STRUCTURA ŞI ORGANIZAREA**

**Art. 6 .** SDT este condusă de un director şi de Consiliul Şcolii Doctorale- CSD, cu un mandat de 5 ani. Directorul SDT este asimilat directorului de departament, iar CSD este asimilat Consiliului departamentului.

**Art. 7.** Directorul SDT realizează managementul şi conducerea operativă a Şcolii doctorale şi este ales prin vot universal, direct şi secret, al conducătorilor de doctorat, respectiv al studenţilor-doctoranzi din SDT. Directorul Şcolii doctorale este membru de drept al Consiliului Şcolii doctorale.

**Art. 8.** Atribuţiile directorului SDT sunt următoarele:

1) asigură colaborarea dintre Şcoala doctorală şi departamentele şi centrele de cercetare din Facultate;

2) asigură respectarea legalităţii în organizarea şi desfăşurarea întregii activităţi academice şi manageriale din cadrul Şcolii doctorale;

3) reprezintă Şcoala doctorală în relaţia cu IOSUD – UAIC şi instituţiile similare din ţară şi din străinătate;

4) întocmeşte planul de învăţământ pentru programul de pregătire universitară avansată (PPUA) şi îl supune avizării CSD;

5) întocmeşte statele de funcţii ale Şcolii doctorale şi le supune avizării CSD;

6) răspunde de implementarea planurilor de învăţământ, de statele de funcţii, de managementul cercetăii şi al calităţii;

7) participă la întocmirea bugetului de venituri şi cheltuieli al Şcolii doctorale, în colaborare cu conducerea Facultăţii, şi urmăreşte execuţia acestuia;

8) organizează şi urmăreşte desfăşurarea activităţilor din cadrul programelor de pregătire a doctoranzilor;

9) controlează şi semnează pontajele doctoranzilor, precum şi celelalte documente care angajează activităţi remunerate;

10) organizează şi monitorizează desfăşurarea concursului de admitere la doctorat;

11) prezidează şedinţele Consiliului Şcolii doctorale;

12) convoacă Consiliul Şcolii doctorale de cel puţin 3 ori pe an, pentru analiza activităţii didactice şi de cercetare, sau ori de câte ori situaţiile impun acest lucru;

13) aprobă contractele de studii universitare de doctorat la încheierea acestora;

14) aprobă orice modificare efectuată în planul de pregătire al unui doctorand, în urma examinării motivaţiilor prezentate în scris către CSD de către doctorand sau profesorul coordonator;

15) aprobă toate manifestările academice şi ştiinţifice ale Şcolii doctorale şi se implică direct în realizarea lor;

16) asigură selecţia, angajarea, evaluarea periodică, formarea, motivarea şi încetarea relaţiilor contractuale de muncă ale personalului, conform prevederilor cartei universitare;

17) sprijină conducerea IOSUD în activitatea de management financiar al Şcolii doctorale;

18) alte atribuţii prevăzute lege.

## III.1. Consiliul școlii doctorale de Teologie

**Art. 9.** Consiliul SDT este organismul colectiv de conducere al acesteia. Deciziile în cadrul CSD se iau cu majoritate simplă.

**Art. 10.** Alegerea membrilor CSD se face în conformitate cu art. 12, (16)-(17) din OM 3.020/08.01.2024 pentru aprobarea Regulamentului-cadru privind studiile universitare de doctorat.

**Art. 11.** Alegerea membrilor CSD se face prin votul universal, direct şi secret al conducătorilor de doctorat, respectiv al studenţilor-doctoranzi din SDT, cu majoritate simplă. Locurile vacante din CSD, pe parcursul mandatului, se ocupă conform prevederilor Regulamentului instituţional de organizare şi funcţionare a studiilor universitare de doctorat.

**Art. 12.** Membrii CSD trebuie să aibă calitatea de conducători de doctorat în SDT.

**Art. 13**. Studenţii-doctoranzi îşi aleg cel puţin un reprezentant în CSD prin vot universal, direct şi secret şi comunică rezultatul alegerilor directorului SDT. Studenţii-doctoranzi, membri ai CSD, care îşi finalizează studiile doctorale în timpul mandatului îşi pierd calitatea de membru la data susţinerii publice a tezei de doctorat. Pentru ocuparea unui loc vacant se organizează alegeri parţiale, iar mandatul noului membru expiră la expirarea mandatului CSD.

**Art. 14.** Atribuţiile Consiliului Şcolii Doctorale de Teologie sunt:

1) elaborarea regulamentului de organizare şi funcţionare al Şcolii Doctorale de Teologie şi a tuturor documentelor care privesc buna desfăşurare a activităţii în cadrul ei;

2) luarea deciziilor privind acordarea sau revocarea calităţii de membru al Şcolii Doctorale de Teologie unor conducători de doctorat, precum şi stabilirea de criterii şi standarde minimale de performanţă ştiinţifică în vederea fundamentării obiective a acestor decizii;

3) evaluarea anuală a activităţii didactice şi de cercetare din cadrul SDT;

4) înmatricularea şi exmatricularea studenţilor-doctoranzi, la propunerea conducătorilor de doctorat sau a directorului Şcolii Doctorale de Teologie;

5) avizarea planurilor de învăţământ specifice SDT;

6) avizarea statului de funcţii al personalului didactic şi de cercetare afiliat Şcolii Doctorale de Teologie;

7) aprobarea comisiilor de îndrumare;

8) aprobarea comisiilor de susţinere publică a tezelor de doctorat;

9) elaborarea metodologiei de organizare a concursului de admitere;

10) avizarea comisiei de admitere;

11) asigurarea transparenţei procedurilor de selecţie şi admitere, stabilirea criteriilor de evaluare şi de departajare a candidaţilor şi garantarea accesului la aceste informaţii, prin publicarea lor pe site-ul Facultăţii la secţiunea Şcoala doctorală;

12) avizarea modelului contractului-cadru de studii universitare de doctorat;

13) asistarea evaluatorului extern în procesul de evaluare a SDT;

14) medierea conflictelor dintre studentul-doctorand şi conducătorul de doctorat;

15) schimbarea conducătorului de doctorat, la cererea motivată a studentului doctorand, dacă s-a constatat neîndeplinirea obligaţiilor legale sau contractuale asumate de către acesta, ori pentru alte motive întemeiate, care vizează raportul de îndrumare dintre conducătorul de doctorat şi studentul-doctorand;

16) desemnarea unui alt conducător de doctorat în cazul prevăzut la aliniatul precedent, precum şi în cazul în care se constată indisponibilitatea conducătorului de doctorat. Schimbarea conducătorului de doctorat poate fi aprobată de către directorul CSUD, numai cu acordul scris al noului conducător de doctorat şi al studentului-doctorand.

17) facilitarea mobilităţilor studenţilor-doctoranzi prin încheierea de acorduri sau parteneriate instituţionale, participarea la consorţii naţionale şi internaţionale, având drept scop includerea temelor de cercetare doctorală în cadrul unor proiecte ştiinţifice comune sau elaborarea unor teze de doctorat în cotutelă;

18) recunoaşterea, conform regulamentului IOSUD şi în condiţiile legii, parcurgerii unor stagii anterioare de doctorat şi/sau a unor stagii de cercetare ştiinţifică, desfăşurate în ţară sau în străinătate, în instituţii de învăţământ superior sau în centre de cercetare recunoscute, precum şi parcurgerea unor cursuri în cadrul programelor de studii universitare de masterat de cercetare, la propunerea conducătorului de doctorat;

19) stabilirea unor proceduri pentru prevenirea şi sancţionarea abaterilor de la normele eticii ştiinţifice, profesionale şi universitare;

20) asigurarea, prin secretariatul Şcolii doctorale, publicării pe internet a tuturor informaţiilor necesare privind programele de studii universitare de doctorat;

21) alte atribuţii specifice.

## III.2. Programul de studii universitare de doctorat

**Art. 15.** **(1)** Programul studiilor de doctorat cuprinde:

a) un program de pregătire bazat pe studii universitare avansate-PPUA;

b) un program individual de cercetare ştiinţifica-PCS.

**(2)** Durata programului de studii universitare de doctorat este, de regulă, de 4 ani. În situaţii speciale, durata programului de studii universitare de doctorat poate fi prelungită cu 1-2 ani, cu aprobarea senatului universitar, la propunerea conducătorului de doctorat şi în limita fondurilor disponibile, sau redusă cu un an, la solicitarea doctorandului, cu avizul conducătorului de doctorat şi cu aprobarea senatului universitar.

**(3)** Studiile universitare de doctorat se pot întrerupe, la cererea studentului-doctorand, din motive temeinice, însoţite de acte justificative, avizate de CSD, apoi aprobate de CSUD. Orice întrerupere a doctoratului trebuie să cuprindă un număr întreg de semestre universitare. Durata acestor studii se prelungeşte cu perioadele cumulate ale întreruperilor aprobate. Întreruperea pe motive medicale se face pe perioada recomandată de medic, prin certificat medical, care va fi vizat de medicul din campus. Întreruperea pentru creşterea copilului se face în condiţiile legii.

**(4)** Prelungirile de studii se acordă la cererea studentului-doctorand, motivată temeinic de conducătorul de doctorat, avizată de CSD şi CSUD, şi aprobată de Senatul Universităţii «Alexandru Ioan Cuza» din Iaşi, în condiţiile art. 15, (2) din prezentul regulament.

**(5)** Întreruperea, respectiv prelungirea programului de doctorat vor fi stabilite prin acte adiţionale la contractul de studii universitare de doctorat.

**Art. 16.** Programele de studii universitare de doctorat se organizează cu finanţare de la bugetul de stat, în regim cu taxă sau din alte surse legal constituite potrivit prevederilor art. 63, (1) din Legea 199/2023; art. 9, (1) din Regulamentul-cadru privind studiile universitare de doctorat şi art. 42, (2) Regulamentul instituţional de organizare şi funcţionare a studiilor universitare de doctorat.

**Art. 17.** Valoarea taxei de şcolarizare este propusă anual de CSD, avizată de conducerea IOSUD şi aprobată de Senat, înainte de concursul de admitere, şi rămâne neschimbată pentru seria respectivă de studenţi-doctoranzi, pe durata celor patru ani de studii.

**Art. 18.** Retragerea din programul de studii se face la cererea studentului-doctorand, se comunică CSD și se operează administrativ.

## III.3. Programul de pregĂtire bazat pe studii universitare avansate-PPUA

**Art. 19.** Programul de pregătire bazat pe studii universitare avansate asigură pregătirea studentului-doctorand prin activităţi didactico-ştiinţifice, prin care acesta dobândeşte competenţe avansate în domeniu şi un sprijin real pentru desfăşurarea în bune condiţii a programului de cercetare ştiinţifică şi elaborarea tezei de doctorat.

**Art. 20.** **(1)** Planul de învăţământ din cadrul programului de pregătire avansată cuprinde un număr de cursuri şi seminarii, care oferă studenţilor doctoranzi cunoştinţe şi competenţe avansate în teologie istorică, teologie biblică, teologie practică şi teologie sistematică.

**(2)** În urma parcurgerii programului de pregătire bazat pe studii universitare avansate studentul-doctorand beneficiază de un număr de 30 de credite transferabile.

**(3)** Creditele obţinute într-un program de master de cercetare sau parcurgerea unor stagii anterioare de doctorat şi/sau a unor stagii de cercetare ştiinţifică, desfăşurate în ţară sau în străinătate, în universităţi sau în unităţi de cercetare-dezvoltare de prestigiu, pot fi recunoscute ca echivalente cu cele dintr-un program de pregătire bazat pe studii universitare avansate. Echivalarea este propusă de către conducătorul de doctorat şi se aprobă de către Consiliul Şcolii doctorale.

**(4)** Participarea unui anumit student-doctorand la programul de pregătire bazat pe studii universitare avansate şi alegerea elementelor de studiu din cadrul acestui program sunt stabilite exclusiv şi independent de către conducătorul de doctorat al acestuia.

**(5)** Evaluarea competenţelor dobândite prin studiul disciplinelor prevăzute în planul de învăţământ al programului de pregătire avansată se face prin colocviu.

## III.4. Programul de cercetare ŞtiinŢificĂ-PCS

**Art. 21. (1)** PCS se realizează pe baza unui plan individual de cercetare ştiinţifică elaborat de conducătorul de doctorat şi aprobat de CSD, sub îndrumarea conducătorului de doctorat, sprijinit de o comisie de îndrumare. Aceasta este formată din alţi 3 membri care pot face parte din echipa de cercetare a conducătorului de doctorat, din alte persoane afiliate Şcolii doctorale sau din cadre didactice şi de cercetare neafiliate acesteia. Toţi membrii comisiei de îndrumare trebuie să aibă titlul de doctor.

**(2)** Componenţa comisiei de îndrumare este stabilită de conducătorul de doctorat, în urma consultării cu studentul-doctorand şi este aprobată de CSD.

**(3)** Activitatea de cercetare a studentului-doctorand este evaluată prin elaborarea a patru rapoarte de cercetare prezentate în faţa comisiei de îndrumare după cum urmează:

1. un raport la finalul anului întâi, după finalizarea PPUA, în forma unui proiect care trebuie să conţină: titlul tezei de doctorat, liniile mari ale viitoarei teze, stadiul cunoaşterii în domeniu, obiectivele studiului, metodologia de cercetare vizată, graficul activităţilor prevăzute etc.
2. două rapoarte în cel de-al doilea sau al treilea an al studiilor doctorale. Fiecare conducător de doctorat va decide asupra conţinutului şi formei acestor rapoarte. Susţinerea rapoartelor poate fi publică.
3. teza de doctorat, propusă spre analiză comisiei de îndrumare, în vederea obţinerii acordului pentru susţinerea publică (raportul final).
4. Termenele de susţinere a rapoartelor de cercetare sunt prevăzute în planul individual de cercetare ştiinţifică. Termenele de susţinere a rapoartelor doi şi trei pot fi prelungite cu maximum 6 luni, la solicitarea studentului-doctorand, cu avizul conducătorului de doctorat şi cu aprobarea Directorului Şcolii doctorale. În cazul în care rapoartele nu au fost susţinute în termenul prevăzut, studentul-doctorand este propus pentru exmatriculare.
5. Prezentările rapoartelor se evaluează printr-un calificativ: „Foarte bine”, „Bine”, „Satisfăcător” sau „Nesatisfăcător”. La susţinere, se va încheia un proces-verbal, specific SDT, pe baza unui model. Procesele verbale se includ în dosarul studentului-doctorand.
6. În cazul respingerii unui raport (care a obţinut calificativul „nesatisfăcător"), studentul-doctorand îl poate reface şi susţine, urmând aceeaşi procedură, în termen de trei luni de la data respingerii. În cazul în care raportul este respins şi a doua oară, studentul-doctorand este propus pentru exmatriculare.

## III.5. Drepturile şi obligaţiile conducătorului de doctorat

**Art. 22.** Drepturile conducătorului de doctorat sunt următoarele:

1) dreptul de a participa la competiţii pentru granturi doctorale;

2) dreptul de a îndruma şi evalua activitatea studentului-doctorand în cadrul programului de studii universitare de doctorat, conform autonomiei profesionale şi universitare, urmărind exigenţele programului de studii universitare de doctorat şi respectând interesele profesionale ale studentului-doctorand;

3) dreptul de a propune comisia de îndrumare şi integritate academică, precum şi pe cea de susţinere publică a tezei de doctorat;

4) dreptul la o evaluare internă şi externă imparţială, conformă cu metodologia specifică a procesului de evaluare;

5) dreptul de a cunoaşte metodologia în raport cu care este evaluat, atât la evaluarea internă cât şi la evaluarea externă;

6) dreptul de a cunoaşte rezultatele evaluării interne şi externe a propriei activităţi;

7) dreptul de a refuza îndrumarea unui student-doctorand în condiţiile în care este pus fără voia sa într-un conflict de interese;

8) dreptul de a solicita CSD, pe baza unor motive bine întemeiate, întreruperea relaţiei de îndrumare cu un student-doctorand;

9) dreptul de a selecta candidatul la doctorat pentru o poziţie vacantă pe care o supervizează şi de a propune înmatricularea studentului-doctorand;

10) dreptul de a solicita SDT organizarea unui concurs de admitere pentru fiecare poziţie de student-doctorand vacantă aflată sub îndrumarea sa;

11) dreptul de a decide elementele de studiu din cadrul programului de pregătire bazat pe studii universitare avansate la care studentul-doctorand trebuie să participe, cu respectarea prevederilor Regulamentului-cadru privind studiile universitare de doctorat, aprobat prin OM nr. 3020/2024.

**Art. 23.** Conducătorul de doctorat are următoarele obligaţii:

1) să asigure îndrumarea ştiinţifică, profesională şi deontologică a fiecărui student-doctorand;

2) să propună temele de cercetare;

3) să asigure condiţiile şi să stimuleze progresul studenţilor-doctoranzi în cercetarea pe care o realizează;

4) să realizeze un orar al întâlnirilor cu doctoranzii (cel puţin 2 întâlniri pe an);

5) să efectueze monitorizarea şi evaluarea obiectivă şi riguroasă a fiecărui student-doctorand;

6) să depună toate diligenţele în ceea ce priveşte verificarea conformităţii tezelor de doctorat în raport cu cerinţele specifice unei creaţii originale;

7) să şteargă definitiv din programul TURNITIN referatul după evaluare pentru a nu influenţa procentajul final de la analiza finală a tezei;

8) să sprijine doctoranzii să beneficieze de burse ERASMUS;

9) să sprijine concret doctoranzii pentru activitatea publicistică;

10) să evite apariţia conflictelor de interese în îndrumarea studenţilor-doctoranzi;

11) să iniţieze şi să faciliteze participarea doctoranzilor la manifestări ştiinţifice-seminarii, simpozioane, Şcoli de vară - naţionale şi internaţionale.

## III.6. Drepturile şi obligaţiile studentului-doctorand

**Art. 24.** Persoana admisă la studiile universitare de doctorat, după înmatriculare şi până la susţinerea publică a tezei de doctorat are calitatea de student-doctorand.

**Art. 25.** Studentul-doctorand are următoarele drepturi:

1) să beneficieze de sprijinul, îndrumarea şi coordonarea conducătorului de doctorat, precum şi a comisiei de îndrumare şi integritate academică;

2) să participe la seminariile sau reuniunile de lucru ale personalului de cercetare-dezvoltare din cadrul IOSUD-UAIC, atunci când sunt în discuţie teme relevante pentru studiile universitare de doctorat;

3) să fie reprezentat în CSD şi CSUD, studentul-doctorand având binecuvântarea chiriarhului locului în acest sens;

4) să beneficieze de logistica, centrele de documentare, bibliotecile şi echipamentele Şcolii doctorale şi ale IOSUD- UAIC, pentru elaborarea proiectelor de cercetare şi a tezei de doctorat;

5) să se înscrie la cursurile şi seminariile organizate de alte Şcoli doctorale;

6) să lucreze împreună cu echipe de cercetători din cadrul IOSUD-UAIC sau din cadrul unor unităţi de cercetare-dezvoltare, care au încheiat acorduri sau parteneriate instituţionale cu IOSUD-UAIC;

7) să beneficieze de mobilităţi naţionale sau internaţionale;

8) să beneficieze de sprijin instituţional, în limita fondurilor disponibile, pentru a participa la conferinţe sau congrese ştiinţifice, ateliere de lucru, Şcoli de vară, seminarii naţionale şi internaţionale în domeniul de specializare în care şi-a ales teza de doctorat;

9) să deconteze cheltuielile cu transportul pentru a participa la activităţi ştiinţifice, în limita fondurilor disponibile;

10) să participe la sesiunile de comunicări ştiinţifice organizate de SDT sau/şi de IOSUD-UAIC;

11) să fie informat cu privire la curriculum-ul studiilor universitare de doctorat din cadrul SDT;

12) să solicite CSD, pe baza unor motive întemeiate, schimbarea conducătorului de doctorat;

13) să fie integraţi în echipele de cercetare din cadrul IOSUD, inclusiv prin participarea la procesul de redactare şi depunere a cererilor de finanţare;

14) să beneficieze de serviciile suport pentru studenţi existente la nivelul instituţiilor de învăţământ superior, inclusiv de cele pentru cazare şi cantină.

**Art. 26.** (1) Studentul-doctorand are următoarele obligaţii:

1) să îndeplinească toate obligaţiile contractuale prevăzute în contractul de studii universitare de doctorat;

2) să respecte programul stabilit împreună cu conducătorul de doctorat şi să-şi îndeplinească obligaţiile din cadrul PPUA;

3) să prezinte rapoarte lunare de progres ştiinţific (părţi din teză) şi rapoartele TURNITIN pentru aceste referate;

4) să prezinte rapoarte de cercetare conform programului individual de cercetare ştiinţifică;

4) să fie în legătură permanentă cu conducătorul de doctorat şi cu SDT;

5) să publice cel puţin trei studii/articole ştiinţifice în reviste indexate în bazele de date recunoscute în anexa nr. 32 din Ordinul ministrului educaţiei naţionale şi cercetării ştiinţifice nr. 6.129/2016 privind aprobarea standardelor minimale necesare şi obligatorii pentru conferirea titlurilor didactice din învăţământul superior, a gradelor profesionale de cercetare-dezvoltare, a calităţii de conducător de doctorat şi a atestatului de abilitare. În cazul revistelor cu o listă lungă de aşteptare, se pot lua în considerare studiile care au fost acceptate spre publicare de către editorii revistei (cu prezentarea dovezii de accept), caz în care se va furniza un cod DOI identificabil. Doctorandul are obligaţia de a participa cu cel puţin două comunicări la manifestări ştiinţifice/Şcoli de vară ale doctoranzilor (ca rezultate parţiale ale propriilor cercetări), iar acestea trebuie publicate în volumele colective ale acestor manifestări;

6) să respecte politicile de etică şi deontologie universitară şi să îşi desfăşoare studiile şi cercetările cu respectarea normelor de integritate academică;

7) să fie la dispoziţia personalului didactic în perioada sesiunilor de examene;

8) să participe la manifestările ştiinţifice ale SDT, ale IOSUD-UAIC şi ale Facultăţii;

9) să participe la susţinerea referatelor colegilor din specialitate şi a tezelor de doctorat;

10) să răspundă la alte solicitări ale conducerii Facultăţii, care privesc activitatea didactică şi de cercetare;

**(2)** Nerespectarea, în mod intenţionat, a acestor obligaţii conduce la exmatricularea studentului doctorand. Studentul-doctorand este exmatriculat, în afara situaţiilor prevăzute de lege, şi în situaţia în care i se retrage binecuvântarea ierarhului, pentru nerespectarea, cu bună-ştiinţă, a disciplinei canonice a Bisericii Ortodoxe Române.

## III.7. Admiterea la studii universitare de doctorat

**Art.** **27.** Admiterea la studii universitare de doctorat se face prin concurs, organizat anual, pentru fiecare poziţie vacantă pe care conducătorul de doctorat o propune şi CSD o aprobă, pe baza regulamentului privind organizarea şi desfăşurarea admiterii în ciclul de studii universitare de doctorat elaborat de CSUD, aprobat de Senatul UAIC şi afişat pe site-ul propriu, cu cel puţin şase luni înainte de începerea anului universitar.

**Art.** **28.** La concursul de admitere se pot înscrie, potrivit legii şi precizărilor Sfântului Sinod, absolvenţi ai învăţământului de lungă durată, licenţiaţi în Teologie Ortodoxă şi cu diplomă de Master în Teologie Ortodoxă.

**Art. 29.** Înscrierea pentru admitere la doctorat, conţinutul dosarului de înscriere, desfăşurarea concursului de admitere, domeniile de cercetare, taxele de admitere şi înscriere, numărul de locuri la buget şi la taxă, calendarul admiterii, actele necesare şi tematica sunt prevăzute în Regulamentul privind organizarea şi desfăşurarea admiterii în ciclul de studii universitare de doctorat.

**Art. 30.** Actele necesare pentru admitere sunt: binecuvântarea scrisă a chiriarhului (episcopului) de care aparţine candidatul şi binecuvântarea IPS Teofan, Mitropolitul Moldovei şi Bucovinei; recomandare de la preotul paroh (din parohia în care are domiciliul stabil candidatul). Preoţii vor prezenta şi o recomandare de la protopopiatul de care aparţin, monahii de la stareţul mănăstirii, iar stareţii de la exarhul locului; certificatul sau adeverinţa de botez (în original).

**Art. 31.** Conform hotărârii Sfântului Sinod al Bisericii Ortodoxe Române, se pot înscrie la concursul de admitere la Şcoala doctorală doar absolvenţii care au media de absolvire a studiilor de licenţă şi master de minim 8.51. Formula de calcul este următoarea:

{[(an 1 Licenţă + anul 2 Licenţă + anul 3 Licenţă + anul 4 Licenţă + Medie examen de Licenţă)/5]\*70% + [anul 1 master+anul 2 master + medie disertaţie)/3]\*30% } **≥** 8.51.

**Art. 32.** Conţinutul şi forma concursului de admitere sunt stabilite de către conducătorul de doctorat, prin consultare cu CSD.

**Art. 33.** Comisia de admitere este formată din conducătorul de doctorat, care a solicitat organizarea admiterii, din 2-3 conducători de doctorat din cadrul SDT, propuşi de conducătorul de doctorat, şi un secretar.

**Art.** **34.** Probele de concurs cuprind un examen, scris sau oral, la disciplina în care doreşte candidatul să se specializeze, şi un examen scris de Teologie Dogmatică.

**Art.** **35.** Fiecare probă de concurs se notează cu note de la 1 la 10 de către fiecare evaluator şi se calculează media aritmetică a celor două probe. Media de admitere finală în Şcoala doctorală este media ponderată de la probele de concurs (60% - Proba la specialitate - probă scrisă/orală şi 40% - Teologie Ortodoxă Dogmatică – probă scrisă).

**Art.** **36.** Departajarea candidaţilor care vor obţine aceeaşi medie la admiterea în SDT se face luând în calcul mediile obţinute la studiile de licenţă şi master, după formula de calcul hotărâtă de Sfântul Sinod al Bisericii Ortodoxe Române, media la examenul de specialitate din cadrul concursului de admitere şi apoi din media la examenul la Teologie Ortodoxă Dogmatică din cadrul concursului de admitere.

**Art.** **37.** Comisia pentru rezolvarea contestaţiilor este formată din directorul CSD sau un reprezentant al acestuia şi doi membri, numiţi dintre conducătorii de doctorat ai SDT, care nu fac parte din comisia de admitere respectivă, sau alţi profesori din Facultate.

**Art. 38.** Membrii comisiilor de admitere pot fi retribuiţi în regim de plată cu ora, în conformitate cu procedurile şi reglementările în vigoare.

## III.8. Elaborarea şi susţinerea tezei de doctorat

**Art. 39. (1)** Teza de doctorat se elaborează conform cerinţelor prevăzute de„Metodologia elaborării tezei de doctorat în domeniul Teologie”, aprobata de CSD.

**(2)** Titlul tezei de doctorat este propus de conducătorul de doctorat sau de către studentul-doctorand şi poate fi modificat oricând până în momentul depunerii pentru susţinere în comisia de îndrumare.

**(3)** Structura şi conţinutul tezei de doctorat sunt stabilite de studentul-doctorand, în urma consultării conducătorului de doctorat. Subdiviziunile interne ale tezei trebuie să cuprindă:

1. Pagina de titlu;
2. Cuprinsul;
3. Introducere, care să includă motivaţia alegerii subiectului, *status quaestionis* în domeniul vizat cu menţionarea celor mai importante contribuţii ştiinţifice până la momentul elaborării tezei, evidenţierea contribuţiei personale şi a originalităţii cercetării, precizarea limitelor cercetării şi a metodele de cercetare utilizate;
4. Sigle şi abrevieri folosite;
5. Corpusul lucrării;
6. Concluzii;
7. Bibliografia;
8. Anexe;
9. Eventual, indice analitic.

**(4)** Corpusul lucrării va fi redactat în conformitate cu reglementările în vigoare, i.e. Font de 12 Times New Roman, la 1,5 rânduri, şi va cuprinde minim 250 de pagini şi minim 600 de note bibliografice.

**(5)** Bibliografia trebuie să cuprindă minim de 300 de titluri.

**Art. 40. (1)** Teza de doctorat este o lucrare originală, pentru care studentul-doctorand îşi asumă corectitudinea citărilor, menţionarea sursei pentru orice material preluat, precum şi opiniile exprimate în teză.

**(2)** Tezele de doctorat împreună cu anexele acestora sunt documente publice, se redactează şi în format digital şi se publică pe un site administrat de Ministerul Educaţiei, cu respectarea legislaţiei în vigoare în domeniul drepturilor de autor.

**(3)** Protecţia drepturilor de proprietate intelectuală asupra tezei de doctorat se asigură în conformitate cu prevederile legii.

**(4)** Valorificarea dreptului de autor şi/sau a drepturilor de proprietate intelectuală realizate în cadrul programului de studii universitare de doctorat se realizează în conformitate cu prevederile legislaţiei în domeniu.

**Art. 41. (1)** Studiile universitare de doctorat se finalizează prin susţinerea publică a tezei de doctorat, în faţa comisiei de doctorat, după îndeplinirea tuturor formalităţilor legale.

**(2)** Teza de doctorat este supusă mai întâi unei evaluări, în faţa comisiei de îndrumare, la cererea doctorandului. Comisia întocmeşte un proces verbal de susţinere care consemnează avizul pozitiv sau negativ al fiecărui membru, exprimat prin vot. În cazul unui vot negativ, acesta trebuie argumentat în scris.

**(3)** Pe baza acestui aviz, conducătorul de doctorat întocmeşte referatul de evaluare şi propune ca teza să fie depusă pentru susţinere publică sau, după caz, refăcută. În cazul refacerii tezei, procedura se reia cu susţinerea în acelaşi cadru, în termen de cel mult şase luni. Studentul-doctorand care nu susţine teza la sfârşitul PCS şi nu solicită în termen de 30 de zile prelungirea PCS, este exmatriculat.

**(4)** Identificarea unor încălcări ale eticii în domeniul cercetării, plagierea rezultatelor sau publicaţiilor altor autori, confecţionarea de rezultate sau înlocuirea rezultatelor cu date fictive, în cadrul evaluării tezei de către conducătorul de doctorat sau comisia de îndrumare, conduce la pierderea dreptului de susţinere publică.

**Art. 42. (1)** După susţinerea tezei în cadrul comisiei de îndrumare şi cu minimum 1 lună înainte de data planificată pentru susţinerea publică, studentul-doctorand trebuie să depună teza la Rectorat.

**(2)** Documentele necesare pentru depunerea tezei la Rectorat sunt:

1. Cerere de depunere a tezei (2 exemplare);
2. Referatul conducătorului ştiinţific care să cuprindă şi acordul acestuia privind susţinerea publică a tezei (2 exemplare);
3. Procesul-verbal al şedinţei de susţinere a tezei în cadrul comisiei de îndrumare, semnat de membrii comisiei, privitor la acordul de susţinere a acesteia în şedinţă publică (2 exemplare);
4. Teza de doctorat – 1 exemplar;
5. Propunerea comisiei aprobată de Consiliul şcolii doctorale – 1 exemplar;
6. Declaraţia semnată de studentul-doctorand şi de conducătorul de doctorat privind asumarea răspunderii cu privire la asigurarea originalităţii conţinutului tezei de doctorat, precum şi respectării standardelor de calitate şi de etică profesională -2 exemplare

**Art. 43. (1)** Susţinerea publică poate avea loc numai după ce conducătorul de doctorat şi comisia de îndrumare şi-au dat acordul.

**(2)** Cererea pentru fixarea datei de susţinere publică a tezei de doctorat, avizată de conducătorul de doctorat şi de preşedintele comisiei de susţinere, se depune la secretariatul Şcolii doctorale cu minimum 25 de zile calendaristice înainte de data propusă pentru susţinere.

**(3)** Documente necesare pentru susţinerea publică a tezei de doctorat:

1. Referatele membrilor comisiei de susţinere publică (cate 2 exemplare);
2. Cerere de susţinere publică avizată de conducătorul ştiinţific şi de Directorul scolii doctorale (2 exemplare);
3. Rezumatul tezei de doctorat în limba română (format A5, max. 30 pag) – 2 exemplare;
4. Teza de doctorat – 1 exemplar;
5. CD (disc compact) cu rezumatul tezei în limbile română şi engleză – 1 buc.

**Art. 44.** În cazul acceptării tezei pentru susţinere, conducătorul de doctorat propune, iar CSD aprobă componenţa comisiei de susţinere a tezei, anexându-se referatul de evaluare al conducătorului de doctorat. Comisia este avizată de conducerea IOSUD-UAIC.

**Art. 45. (1)** Comisia de doctorat este alcătuită din cel puţin 5 membri: preşedintele, ca reprezentant al IOSUD-UAIC, conducătorul de doctorat şi cel puţin 3 referenţi oficiali din ţară sau din străinătate, specialişti în domeniul în care a fost elaborată teza de doctorat şi din care cel puţin doi îşi desfăşoară activitatea în afara IOSUD-UAIC. Membrii comisiei de doctorat au titlul de doctor şi cel puţin funcţia didactică de conferenţiar universitar sau de cercetător ştiinţific gradul II și sunt titulari pe disciplina respectivă sau fac parte din aceeași secţie (istorică, biblică, sistematică, practică) din cadrul studiilor teologice.

**(2)** În cazul în care teza are o componentă interdisciplinară, pot fi membri în comisie și alţi profesori din cadrul știinţelor socio-umane.

**Art. 46. (1)** Preşedintele comisiei de doctorat, prin secretariatul Şcolii doctorale, transmite referenţilor decizia de numire semnată de Rector şi un exemplar din teză. Dacă un referent nu poate trimite referatul în 30 de zile de la numirea comisiei, acesta este obligat să anunţe preşedintele comisiei; un nou membru va fi propus şi numit după aceeaşi procedură.

**(2)** Teza de doctorat se depune în mod oficial la secretariatul Școlii doctorale, atât în format tipărit, cât şi în format electronic, împreună cu rezumatul tezei de doctorat şi CV-ul studentului-doctorand; secretariatul Şcolii doctorale certifică îndeplinirea de către studentul-doctorand a tuturor obligaţiilor din cadrul programului de studii universitare de doctorat.

**Art. 47.** Data, ora şi locul susţinerii publice a tezei se propun de către preşedintele comisiei şi se aprobă de conducerea IOSUD - UAIC. Între data aprobării de către IOSUD-UAIC şi data susţinerii publice trebuie să existe cel puţin 20 zile. În acest interval, secretariatul SDT va asigura consultarea publică a tezei de doctorat, prin depunerea ei la Biblioteca Facultăţii, cu respectarea regimului privitor la materialele nepublicate.

**Art. 48. (1)** Departamentul de Studii doctorale al IOSUD şi Şcoala doctorală vor asigura afişarea anunţului-tip care conţine data, ora şi locul susţinerii publice a tezei de doctorat. Afişarea se va face la sediul propriu şi în holul de la intrarea în Universitate (corp A). Versiunea electronică a anunţului va fi afişată pe site-ul Facultăţii şi al Departamentului de studii doctorale al UAIC.

**(2)** În cazul în care un membru al comisiei de doctorat identifică în cadrul evaluării tezei, atât anterior susţinerii publice, cât şi în cadrul acesteia, abateri grave de la buna conduită în cercetarea ştiinţifică şi activitatea universitară, inclusiv plagierea rezultatelor sau publicaţiilor altor autori, confecţionarea de rezultate ori înlocuirea rezultatelor cu date fictive, membrul comisiei de doctorat este obligat să ia următoarele măsuri:

a) să sesizeze comisia de etică a instituţiei de învăţământ superior cu privire la nerespectarea normelor de etică şi deontologie universitară, în conformitate cu Codul de etică şi deontologie universitară al UAIC, elaborat în baza codului-cadru de etică şi deontologie universitară, aprobat prin hotărâre a Guvernului, cu prevederile Legii învăţământului superior nr. 199/2023 şi cu prevederile Legii nr. 206/2004 privind buna conduită în cercetarea ştiinţifică, dezvoltarea tehnologică şi inovare, cu modificările şi completările ulterioare;

b) să notifice abaterile tuturor membrilor comisiei de doctorat şi să propună acordarea calificativului „Nesatisfăcător”.

**Art. 49.** Studentul-doctorand poate trimite un rezumat al tezei de doctorat la specialişti în domeniu, din ţară sau străinătate, imediat după aprobarea datei de susţinere a tezei de doctorat, care pot să-şi exprime, în scris sau oral, punctele lor de vedere.

**Art. 50.** Susţinerea tezei de doctorat poate avea loc numai după evaluarea sa de către toţi membrii comisiei de doctorat şi în prezenţa a cel puţin 4 dintre aceştia, cu participarea obligatorie a preşedintelui comisiei şi a conducătorului de doctorat.

**Art. 51.** Susţinerea publică include obligatoriu o sesiune de întrebări din partea membrilor comisiei de doctorat şi a publicului, conform art. 71 alin. (4) din Legea învăţământului superior nr. 199/2023.

**Art. 52.** Pe baza susţinerii publice a tezei de doctorat şi a rapoartelor referenţilor oficiali, comisia de doctorat evaluează şi deliberează asupra calificativului pe care urmează să îl atribuie tezei de doctorat. Calificativele care pot fi atribuite sunt: „Excelent”, „Foarte bine”, „Bine”, „Satisfăcător” şi „Nesatisfăcător”. Dacă studentul-doctorand a îndeplinit toate cerinţele prevăzute în programul de cercetare ştiinţifică şi aprecierile asupra tezei de doctorat permit atribuirea calificativului „Excelent”, „Foarte bine”, „Bine” sau „Satisfăcător”, comisia de doctorat propune acordarea titlului de doctor.

**Art. 53.** (1) În cazul atribuirii calificativului „Nesatisfăcător”, comisia de doctorat precizează elementele de conţinut care urmează să fie refăcute sau completate în teza de doctorat şi solicită o nouă susţinere publică a tezei. A doua susţinere publică a tezei are loc în faţa aceleiaşi comisii de doctorat, ca şi în cazul primei susţineri. În cazul în care şi la a doua susţinere publică se obţine calificativul „Nesatisfăcător”, titlul de doctor nu se acordă, iar studentul-doctorand este exmatriculat.

(2)Structura dosarului de doctorat şi accesul la acesta sunt reglementate prin Regulamentul de organizare şi funcţionare al Consiliului Naţional de Atestare a Titlurilor, Diplomelor şi Certificatelor Universitare, aprobat prin OM 3482/2016. Această procedură respectă următoarele reguli:

1. rezumatul tezei este publicat pe site-ul IOSUD-UAIC după emiterea dispoziţiei de numire a comisiei de susţinere;
2. dacă teza de doctorat este elaborată într-o limbă de circulaţie internaţională, se va redacta un rezumat în limba română. Prima pagina a rezumatului va fi o copie a anunţului tip.
3. teza în format tipărit poate fi consultată la biblioteca Facultăţii de Teologie Ortodoxă cu cel puţin 20 de zile înainte de data fixată pentru susţinerea publică. Lucrarea de doctorat rămâne document public la biblioteca Facultăţii de Teologie Ortodoxă;
4. dacă studentul-doctorand nu optează pentru publicarea distinctă a tezei sau a unor capitole din aceasta, forma digitală a tezei este făcută publică şi va putea fi accesată liber pe platforma naţională după emiterea dispoziţiei de acordare a titlului de doctor; tezei i se va atribui o licenţă de protecţie a dreptului de autor;
5. dacă studentul-doctorand optează pentru publicarea distinctă a tezei de doctorat sau a unor capitole din aceasta, el primeşte un termen de graţie de maximum 24 de luni pentru realizarea acestei publicări; după expirarea termenului de graţie, în cazul în care nu a fost primită la IOSUD-UAIC nicio notificare cu privire la publicarea distinctă a tezei, documentul în format digital devine liber accesibil pe platforma naţională cu atribuirea unei licenţe de protecţie a dreptului de autor;
6. după publicarea tezei sau a unor capitole din aceasta, autorul are obligaţia de a notifica IOSUD asupra acestui fapt şi de a transmite indicaţia bibliografică şi un link la publicaţie, care vor fi făcute apoi publice pe platforma naţională;
7. după acordarea titlului de doctor, în termen de maximum 30 de zile, IOSUD-UAIC are obligaţia transmiterii unui exemplar tipărit al tezei de doctorat la Biblioteca Naţională a României, unde poate fi accesat la cerere.

(3) Dosarul de doctorat se arhivează de către IOSUD-UAIC cu regim permanent.

**Art. 54.** În termen de 30 de zile calendaristice de la primirea avizului conform de la CNATDCU, IOSUD-UAIC emite decizia de acordare a diplomei de doctor, semnată de Rector, întocmeşte şi eliberează diploma de doctor.

**Art. 55. (1)** Cheltuielile legate de jurizarea şi de susţinerea tezei de doctorat sunt suportate:.

- de Şcoala doctorală, pentru doctoranzii care respectă termenele prevăzute de lege;

- de către studentul-doctorand, pentru doctoranzii care nu depun şi nu susţin teza în termenele prevăzute de lege.

**(2)** Cuantumul cheltuielilor de jurizare şi de susţinere a tezei se stabileşte anual de CSUD.

**(3)** Secretariatul Şcolii doctorale înaintează către Biroul pentru Studii Universitare de Doctorat dosarul complet, în vederea înaintării acestuia către CNATDCU, pentru confirmarea titlului de doctor.

**(4)** În cazul în care CNATDCU invalidează teza de doctorat, lucrarea de doctorat poate fi retransmisă în termen de un an de la data primei invalidări. În cazul în care teza de doctorat se invalidează şi a doua oară, studentul-doctorand va fi exmatriculat.

**(5) a.** În cazul în care CNATDCU validează teza de doctorat, titlul de doctor se atribuie prin ordin al ministrului educaţiei.

**b.** În urma finalizării studiilor universitare de doctorat, se conferă de către IOSUD-UAIC diploma şi titlul de doctor în ştiinţe, corespunzător acronimului *Dr.*

**c.** Biroul pentru Studii Universitare de Doctorat are obligaţia să informeze Şcolile doctorale despre confirmarea titlurilor de doctor prin Ordin de Ministru sau invalidarea tezelor la nivelul CNATCDU.

## III.9. Criterii, standarde minimale si indicatori de performanta pentru admiterea si mentinerea calitatii de membru al SDT

**Art. 56. (1)** Criteriile şi standardele minimale pentru a fi admis ca membru al SDT sunt cele stabilite de Comisia de teologie a CNATDCU.

**(2)** Evaluarea îndrumătorilor de doctorat se face anual în funcţie de criteriile interne de evaluare ale UAIC şi standardele minimale de evaluare ale Comisiei de Teologie a CNATDCU.

## III.10. Normarea activităţilor desfăşurate în cadrul SDT

**Art. 57. (1)** Activităţile de îndrumare a studenţilor-doctoranzi pe parcursul programului de doctorat se normează conform legii. Activităţile din PPUA şi PCS se normează în statul de funcţii al Şcolii doctorale. Numărul de ore didactice este cel care rezultă din planul de învăţământ. El trebuie să fie de maxim 15 ore convenţionale pe săptămână, 14 săptămâni, cu formaţii de cel puţin 6 studenţi-doctoranzi. Conducătorului de doctorat i se alocă 52 de ore fizice pe an, iar fiecărui membru al comisiei de îndrumare i se alocă 10 ore fizice pe an, pentru fiecare student-doctorand, pe perioada finanţării.

**(2)** Direcţia Resurse Umane a UAIC elaborează metodologia de întocmire a statelor de funcţii şi metodologia de plată a activităţilor; acestea sunt aprobate de Rectorul UAIC.

## III.11. Monitorizarea studiilor unversitare de doctorat si evaluarea activitatii conducatorilor de doctorat

**Art. 58. (1)** Monitorizarea studiilor universitare de doctorat şi progresul doctoranzilor în activitatea de cercetare şi elaborare a tezei de doctorat se realizează permanent de către conducătorul de doctorat, comisia de îndrumare şi directorul SDT.

**(2)** Evaluarea activităţii conducătorilor de doctorat se realizează anual, pe baza fişei de autoevaluare, de către CSD.

**(3)** SDT este evaluată, la intervale de 5 ani, de către ARACIS sau de către o altă agenţie de asigurare a calităţii, din ţară sau străinătate, pe baza rapoartelor ANCS, referitoare la activitatea de cercetare, şi a rapoartelor CNATDCU, referitoare la capacitatea instituţională şi calitatea resurselor umane.

**(4)** Calitatea de membru al SDT se poate pierde, în afară de situațiile prevăzute de lege, şi atunci când:

1. conducătorul de doctorat nu-şi îndeplinește obligațiile precizate în prezentul regulament;
2. conducătorului de doctorat i se retrage binecuvântarea de către Mitropolitul Moldovei și Bucovinei pentru nerespectarea, cu bună știință, a disciplinei canonice a Bisericii Ortodoxe Române şi a Protocolului încheiat de către aceasta cu Ministerul Educaţiei.

# **CAPITOLUL IV. DISPOZIȚII FINALE**

**Art. 59.** Prevederile prezentului Regulament au fost aprobate în şedinţa Senatului Universităţii „Alexandru Ioan Cuza” din Iaşi, în data de ......................., şi se aplică studenţilor doctoranzi începând cu anul universitar 2024-2025.

1. **In momentul in care documentul se postează în mediul online (site-ul facultăţii/departamentului/universității) pagina a doua cu semnăturile persoanelor implicate în procesul de elaborare, avizare aprobare, trebuie omisă/eliminitată.** [↑](#footnote-ref-1)